Inge-Lene Ebdrup (V), 2005-11-25:
Det store lovforslag, der ligger foran os nu, er jo et resultat af de forhandlinger, som har pågået de sidste par måneder.
Forhandlingerne endte med et forlig mellem regeringen, Dansk Folkeparti og Det Radikale Venstre, et forlig, som sikrer, at der også i den almene boligsektor vil ske udvikling, både inden for nybyggeri, inden for renovering, inden for indsatsen mod belastede områder og inden for udviklingen i øvrigt, f.eks. salg af almene boliger.
Venstre er meget, meget glad for det lovforslag, der ligger her, og meget glad for aftalen.
Vi glæder os meget til, at vi om 1 år skal mødes igen, for et af de bærende elementer i aftalen er nemlig også, at der nu skal laves et udvalgsarbejde, der skal se på, hvordan den almene sektor kan blive mere selvbærende, og hvordan den i fremtiden skal løse opgaverne inden for nybyggeri, renovering og øvrige initiativer.
Med hensyn til nybyggeri er det aftalt, at Landsbyggefonden refunderer 50 pct. af statens udgifter til nybyggeri i 2005 og 2006.
Det betyder i tal, at vi vil få bygget i omegnen af 6.000 almene boliger i 2006 og lidt færre i 2005.
Der er også lagt ind, at der nu skal ske et løft i forhold til plejeboligerne, og det er vi også meget glade for i Venstre.
Så er det en fortsættelse af nedsættelsen af den kommunale grundkapital fra 14 pct. til 7 pct.
Og fordi det her nu er en kort aftale, der M022S14321560ALFV.FM Page 1485 Tuesday, January 31, 2006 1:45 PM gælder fra 2005 til 2006, skal vi heller ikke lægge skjul på, at vi har diskuteret behovet for det almene byggeri i fremtiden.
Det er også en af de ting, som udvalget skal diskutere, og diskussionen om den differentierede styring afventer så det udredningsarbejde, vi skal i gang med, og som vi skal tage stilling til om 1 år.
Med hensyn til renovering er der lagt på i forhold til den boligaftale, der blev vedtaget i 2002, på den måde at der i 2006 er 2,2 mia. kr. til renovering og heraf 100 mio. kr. til tilgængelighedsforanstaltninger.
Derudover er der også elementer, som handler om social og forebyggende indsats og huslejenedsættelser, også elementer, som vi er meget glade for, altså for, at vi nu virkelig kan tage fat på initiativer, der kan løse nogle af de problemer, der er opstået i problemramte områder og i ghettoområder.
Der er en permanent ordning for salg af almene boliger i problemramte områder, og der er blevet bedre muligheder for at sælge ledige boliger, alt sammen initiativer, som også kan være med til at skabe en mere blandet beboersammensætning, hvilket er fuldstændig afgørende for at løse problemerne i de problemramte områder.
Der er også elementer omkring udlejning til erhvervsformål, det er jo derfor, at dette lovforslag også omfatter noget om aktieselskaber, nemlig at de almene boligselskaber nu igen skal have mulighed for at udleje til erhverv med samme sigte som at blande beboersammensætningen, nemlig et løft af de problemramte områder.
Selve forslaget har jo været debatteret kraftigt både i pressen og her i Folketinget, inden det er kommet til førstebehandlingen i dag.
Sådan om den overordnede diskussion vil jeg sige, at vi er meget glade for, at vi nu har været med til at sikre, at der i 2005 og 2006 bliver både renoveret og bygget.
Men vi er også meget glade for, at vi kan tage fat på en mere langsigtet diskussion om den almene sektors fremtid.
Vi lever nok med, at man står udenfor i årene 2005 og 2006, for her er aftalen en forlængelse af det, som Socialdemokraterne tidligere har sagt ja tak til, nemlig aftalen for 2002; elementerne er de samme.
Men med hensyn til det langsigtede arbejde, som pågår, hvor der skal skabes resultater for hele sektorens fremtid, undrer vi os såre over, at man fra det største oppositionspartis side har valgt at stå udenfor.
Og det vil jeg da gerne give udtryk for her i dag.
Endelig vil jeg som en sidebemærkning sige, at vi synes, at det er en meget fremadrettet indsats, vi har set hos Dansk Folkeparti og hos De Radikale.
Det har vi i Venstre været meget, meget glade for, fordi det så i hvert fald danner grobund for, at vi nu kan få den videre drøftelse i løbet af året, der kommer, og det ser vi som noget af det vigtigste i forbindelse med dette lovforslag.